Pečeňady

Pečeňady sú obec na Slovensku asi 18 km južne od mesta Piešťany.

 Polohopis 
Obec sa nachádza na Dolnom Považí, v severnej časti Podunajskej pahorkatiny. Východne od obce preteká Horný Dudváh, východný okraj obce lemuje Pečeňadský kanál. Chotár obce má tvar čepele v západo-východnom smere a siaha od areálu atómovej elektrárne po diaľnicu D1. Susedí na severe s chotárom Veľkých Kostolian, na východe s chotárom obce Červeník, na juhu a juhozápade s územím Ratkoviec a na západnom okraji sa na krátkom úseku dotýka chotára Jaslovských Bohuníc.Poloha obce Nadmorská výška v rovinatom chotári dosahuje 144 –  a nachádzajú sa tu len menšie porasty lužného lesa so zastúpením duba, hraba, buka, jaseňa, klena a agáta.

 Dejiny 
Najstaršie nálezy dokladajú pobyt človeka v okolí obce už v mladšej a neskorej dobe kamennej, zdokladované sú tiež nálezy z doby bronzovej a stredoveku. Najstarší písomný záznam o osade villa Bissenorum (Byssenorum, v preklade dedina Pečenehov) pochádza z roku 1208, ďalšie sa dochovali z rokov 1209, 1216 a názov villa Beseneu z roku 1254. 

V minulosti sa obyvatelia zaoberali najmä poľnohospodárstvom, dnes dochádzajú za prácou do okolitých miest.

 Kultúra a zaujímavosti  
 Pamiatky 
 Klasicistický kaštieľ v časti Peťová, dvojpodlažná trojtraktová stavba na pôdoryse obdĺžnika, z roku 1820. Autorom stavby je uhorský architekt Michal Pollack. Úpravami prešiel v roku 1947. V súčasnosti tu sídli detský domov. Priečeliu kaštieľa dominuje trojosový portikus s iónskymi stĺpmi ukončený trojuholníkovým štítom s tympanónom. Nachádza sa uprostred anglického krajinárskeho parku. Fasády sú členené v parteri pásovou rustikou a oknami s negatívnymi polkruhovými suprafenestrami a na poschodí s jednoduchými negatívnymi šambránami.

 Rímskokatolícky Kostol Božského srdca Ježišovho, jednoloďová historizujúca stavba s pravouhlým ukončením presbytéria a mierne predstavanou vežou, z roku 1896. Interiér je zaklenutý zrkadlovou klenbou. Zariadeniu z doby vzniku stavby dominuje neogotický oltár. Fasády sú členené lizénami a polkruhovo ukončenými oknami so šambránami. Priečelie s nikami so sochami svätcov je ukončené stupňovitým štítom. Veža s trojuholníkovými štítmi je ukončená ihlancovou helmicou.

 Socha sv. Anny s Pannou Máriou, barokové dielo z roku 1760. Obnovou prešla v roku 1982.

 Socha sv. Jána Nepomuckého, barokové dielo z roku 1768.

 Socha sv. Jána Krstiteľa, polychrómovaná ľudová práca z roku 1778.

 Doprava 
Priamo obcou prechádza cesta II/504 z Trnavy na Nové Mesto nad Váhom. Na diaľnicu D1 sa dá napojiť križovatkou Červeník alebo Piešťany a na železničnú trať Bratislava – Žilina v blízkych Veľkých Kostoľanoch. Letisko Piešťany leží  severne.

 Osobnosti obce 
 Rodáci 
 Anton Kolarovič (* 1894† 1977), salezián, trpiteľ za vieru, disident odsúdený na päť rokov väzenia. KUBANOVIČ, Zlatko:  Historický náhľad do dejín slovenských saleziánov (Od dona Bosca do roku 1924).  Bratislava : Don Bosco, 2019. ISBN 978-80-8074-436-6. S. 250.

 Referencie 

 Pozri aj 
 Zoznam kultúrnych pamiatok v obci Pečeňady

 Iné projekty 

 Externé odkazy 


 Zdroj 
 Internetová stránka obce


Kategória:Obce okresu Piešťany